KIRJALLINEN KYSYMYS P-0655/02 esittäjä(t): Daniela Raschhofer (NI) neuvostolle. Euroopan laajuiset yhtenäiset ydinturvallisuusnormit.



Virallinen lehti nro 277 E , 14/11/2002 s. 0072 - 0073



KIRJALLINEN KYSYMYS P-0655/02 esittäjä(t): Daniela Raschhofer (NI) neuvostolle (1. maaliskuuta 2002) Aihe: Euroopan laajuiset yhtenäiset ydinturvallisuusnormit Joulukuussa 2001 esittämässäni kirjallisessa kysymyksessä (P-3449/01(1)) viittasin tilintarkastustuomioistuimen vuosikertomukseen vuodelta 2000 ja kysyin komissiolta ongelmista Phare- ja Tacis-ohjelmien tehokkuuden arvioinnissa ja Euroopan laajuisten yhtenäisten ydinturvallisuusnormien puuttumisesta. Komission jäsenen Christopher Pattenin 1. helmikuuta 2002 antamassa vastauksessa todetaan, että ydinturvallisuutta koskevien säännösten ja yleisten kriteereiden puuttuminen vaikeuttaa indikaattoreiden määrittelemistä ydinturvallisuuden parantamiseksi edunsaajavaltioissa ja että komissiolle osoitettua kehotusta ottaa käyttöön ydinturvallisuusnormeja on tarkasteltava ottaen huomioon ilmeiset vaikeudet, joita neuvostolla on tällaisten normien hyväksymisessä ja osallistumisessa niiden valmisteluun. Pyydän näin ollen vastausta seuraaviin kysymyksiin: - Missä määrin neuvosto on valmis osallistumaan Euroopan laajuisten yhtenäisten ydinturvallisuusnormien laatimiseen ja valmisteluun? - Koska neuvosto aikoo ryhtyä konkreettisiin toimiin Euroopan laajuisten yhtenäisten ydinturvallisuusnormien asettamiseksi? - Jos neuvosto ei aio ryhtyä tällaisiin toimiin, kuinka se perustelee päätöksensä ottaen huomioon, että alan nykyinen tilanne Euroopassa tekee yhtenäiset turvallisuusnormit entistä tärkeämmiksi ja että tilintarkastustuomioistuin totesi vuoden 2000 vuosikertomuksessaan, että eurooppalaisia standardeja ei kuitenkaan ollut määritelty vuoden 2000 loppuun mennessä. (1) EYVL C 160 E, 4.7.2002, s. 114. Vastaus (22. heinäkuuta 2002) Neuvosto haluaa ensinnäkin korostaa, että on selvästi erotettava toisistaan ydinlaitosten, myös ydinvoimaloiden, turvallisuutta koskevat säännöt ja laitoksiin sovellettavaa turvavalvontaa koskevat velvoitteet, joista määrätään erityisesti Euroopan atomienergiayhteisön perustamissopimuksen 7 luvussa. Laekenissa kokoontunut Eurooppa-neuvosto toteaa päätelmiensä 59 kohdassa: Eurooppa-neuvosto sitoutuu säilyttämään korkean ydinturvallisuustason unionissa. Se tähdentää, että ydinlaitosten turvallisuutta ja varmuutta on tarpeen valvoa. Se pyytää säännöllisiä raportteja jäsenvaltioiden ydinenergia-alan asiantuntijoilta, jotka pitävät tiiviisti yhteyttä komissioon. Neuvosto haluaa kiinnittää huomiota siihen, että ydinvoimaloiden turvallisuus ei kuulu yhteisön vaan kansalliseen toimivaltaan, koska Euroopan atomienergiayhteisön perustamissopimuksessa ei ole erityisiä määräyksiä toimivallan antamisesta yhteisölle tässä asiassa. Tämän vuoksi EU:n tasolla ei ole kehitetty erityistä ydinlaitosten yhteisiä turvallisuusstandardeja koskevaa lainsäädäntöä. Ydinlaitoksen turvallisuutta koskeva toimivalta ja vastuu kuuluvat sille valtiolle, jonka lainkäyttövaltaan kyseinen laitos kuuluu. Kansallisen toimivallan puitteissa tekniset ja organisatoriset vaatimukset ja hyvät käytännöt on pitkälti saatu yhdenmukaistettua EU:ssa. Ydinturvallisuutta koskevan yleissopimuksen, jonka osapuolia kaikki jäsenvaltiot sekä Euratom ovat, sekä turvallisuussuosituksia antavan Kansainvälisen atomienergiajärjestön (IAEA) puitteissa jäsenvaltioiden turvajärjestelyjä valvotaan kuitenkin jo perusteellisesti. Lisäksi neuvosto on korostanut useissa yhteyksissä, että ehdokasmaiden on tärkeää saavuttaa korkea ydinturvallisuuden taso. Siksi se hyväksyi raportin, jossa vahvistettiin useita yksityiskohtaisia suosituksia. Ehdokasmaita kehotettiin hyväksymään ne ja ilmoittamaan aikataulu niiden panemiseksi täytäntöön. Lopuksi neuvosto toteaa, ettei se kommentoi Euroopan komission jäsenten lausuntoja.